## Carlos Mazón reivindica el diàleg social per a continuar avançant en el desenvolupament econòmic i social de la Comunitat Valenciana

*** El president de la Generalitat s’ha reunit amb el secretari i la secretària generals d’UGT PV i CCOO PV i amb el president de la Confederació Empresarial Valenciana (CEV)
* Avança que mantindrà reunions trimestrals amb els agents socials
* Situa el finançament autonòmic com una “prioritat” i apel·la a una “conjura valenciana” per a treballar junts en “assumptes fonamentals”
* Anuncia que al setembre es produirà una trobada entre Presidència de la Generalitat i la Plataforma per un Finançament Just**

**València.**

El president de la Generalitat, Carlos Mazón, ha reivindicat la necessitat de continuar aprofundint en el diàleg social per a assolir avanços en el desenvolupament econòmic i social de la Comunitat Valenciana.

Així s’ha pronunciat aquest dimecres al Palau de la Generalitat, en presència del president de la CEV, Salvador Navarro; la secretària general de CCOO PV, Ana García Alcolea, i el secretari general d’UGT PV, Ismael Sáez, amb els quals prèviament ha mantingut la primera reunió de treball després de la seua presa de possessió com a president de la Generalitat.

Durant la seua intervenció, el cap de l’executiu valencià ha donat “per oberta l’agenda del diàleg social”, la continuïtat del qual s’ha compromés a mantindre i, en aquest sentit, ha anunciat que, d’ara en avant, aquestes trobades amb els agents socials passaran a tindre una periodicitat trimestral per a deixar de ser “una cosa esporàdica” o “a demanda”.

D’altra banda, el president ha reconegut el paper “proactiu”, tant de patronal i sindicats com de l’anterior Consell, per a “garantir les inversions a la Comunitat Valenciana” i ha mostrat una predisposició a continuar treballant en aquesta línia, per a assegurar “un clima de respecte” cap als drets de les persones treballadores i, alhora, generar ocupació “estable i de qualitat” i incentivar l’activitat econòmica.

**Conjura valenciana per un finançament autonòmic**

Un altre dels eixos d’aquesta reunió ha sigut el finançament autonòmic, que ha qualificat d’“una prioritat” i ha recordat que el partit que presideix va ingressar en la Plataforma per un Finançament Just per a reivindicar, “governe qui governe”, aquesta prioritat.

Així, ha anunciat que el mes de setembre es produirà una trobada entre Presidència de la Generalitat i la Plataforma per un Finançament Just per a reforçar aquest missatge reivindicatiu, que, segons assevera, requereix unitat tant de la societat civil com dels partits polítics per a transformar-se en una “conjura valenciana”, no només pel finançament autonòmic, sinó també per a reclamar altres assumptes “fonamentals” com ara l’aigua; les inversions pendents, com les del corredor mediterrani, o uns pressupostos generals de l’Estat “que no tornen a deixar Alacant com a l’última província de l’Estat en inversió”.

Per la seua banda, els agents socials han agraït al president de la Generalitat la seua predisposició per a mantindre un clima de diàleg permanent, que consideren important per a poder continuar garantint l’estabilitat social, atraient inversions a la Comunitat Valenciana i continuar sent un referent en aquest àmbit a escala nacional.

Fecha: 26/07/2023